Անժելա Թովմասյան

**Անժելա Վարդանի Թովմասյան** (հոկտեմբերի 16, 1973, Դարակերտ, Մասիսի շրջան, Հայկական ԽՍՀ, ԽՍՀՄ), հայ լրագրող և հեռուստահաղորդավար է։ Թովմասյանը «Հայելի» մամուլի ակումբի հիմնադիր-տնօրենն է և գլխավոր խմբագիրը, ինչպես նաև «Հայելու Առաջ» հեղինակային հեռուստահաղորդման հաղորդավարը։

## Կենսագրություն

Անժելա Թովմասյանը ծնվել է Մասիսի շրջանում սասունցիների ընտանիքում։ Հայրը՝ Վարդան Թովմասյանը, ԽՍՀՄ միլիցիայի ոստիկան է, փոխգնդապետ։ Թովմասյանների մեծ ընտանիքի մեծ մասը կոտորվել է ցեղասպանության օրերին․ պապը՝ Աբրահամը, Հայոց ցեղասպանության եզակի փրկվածներից էր։ Ցեղասպանությունից հետո տեղափոխվել է Սիրիա, իսկ 1947 թվականին՝ Մեծ հայրենադարձության տարիներին, տեղափոխվել է Արևելյան Հայաստան ու հաստատվել Դարակերտում։

Թովմասյանը գերազանցությամբ ավարտել է դպրոցը։ Նա նաև յոթ տարի ուսանել է դաշնամուրային կրթություն։ Այնուհետև ընդունվել է Երևանի Պետական Համալսարանի բանասիրական ֆակուլտետ՝ մասնագիտանալով հայոց լեզվի և գրականության մեջ։ Համալսարանում լավագույն ուսանողներից էր, ինչը նկատում էին հայագիտության ականավոր գիտնականները։ 

Դիպլոմային աշխատանքը պաշտպանել է ականավոր գրականագեր, ակադեմիկոս, լեզվի ինստիտւտի տնօրեն Գևորգ Ջահուկյանի ղեկավարությամբ․ թեպետ վերջինս արդեն հեռացել էր ֆակուլտետից, նա ցանկացել էր ստուգել ուսանոնղների որակը և խնդրել էր ուղարկել լավագույն ուսանողին իր հետ աշխատելու։ Ընտրությունը կանգ է առել Անժելա Թովմասյանի վրա, և նա գերազանց պաշտպանել է իր ավարտական թեզը («Շարույթ․ Հրանտ Մաթևոսյանի աշխատանքները»)՝ ստանալով կարմիր դիպլոմ։ Այդ տարիներին սկսվել է Թովմասյանի ընկերությունը գրականագետ Լևոն Ներսիսյանի հետ, ում Թովմասյանը համարում է իր լավագույն բարեկամը և ով ուղղորդել էր Թովմասյանին զբաղվել մշակութային լրագրությամբ։ Թովմասյանը նաև գերազանցությամբ ուսանել և ստացել է լրագրողի մասնագիտություն։

## Մասնագիտական գործունեություն
Անժելա Թովմասյանն իր կարիերան սկսել է հայկական մի շարք առաջատար թերթերում մշակութային լրագրությամբ՝ լուսաբանելով և վերլուծելով Հայաստանի մշակութային, այնուհետև նաև քաղաքական կյանքում տեղի ունեցող իրադարձությունները։ 2003 թվականին հիմնադրել է «Հայելի» մամուլի ակումբը, որն իր ձևաչափով հեղափոխական դարձավ հայկական մեդիա ոլորտում։ Ակումբը ներդրեց բանավեճերի մշակույթը Հայաստանում՝ քաղաքական գործիչների, մշակույթի ներկայացուցիչների, և տարբեր ազդեցիկ անձանց միջև․ այն լայնորեն լուսաբանվում է հայկական բոլոր հեռուստաընկերությունների և լրատվամիջոցների կողմից։

2013 թվականին ակումբը ճանաչվել է Հայաստանում մեդիա ոլորտի որակի առաջատար և պարգևատրվել International Star for Leadership in Quality (ISLQ) մրցանակով, որը շնորհվել է Business Initiative Directions (B.I.D.) կազմակերպության կողմից, ինչպես նաև ստացել է IMARPRESS մրցանակը, որը շնորհվել է Imagen Arte ImarPress կազմակերպության կողմից՝ բարձր որակի և մեդիա առաջնորդության ճանաչման համար։ «Հայելի» մամուլի ակումբը մինչ օրս գործում է՝ ունենալով մեծ լսարան։

Վերջին տարիներին Անժելա Թովմասյանը և նրա ղեկավարած «Հայելի» մամուլի ակումբը բազմիցս ենթարկվել են հարձակումների, որոնք, ըստ շատերի, կապ ունեն վարչապետ Նիկոլ Փաշինյանի վարչակարգի հետ։ «Հայելի» ակումբի աշխատանքը հաճախ փորձ է արվել սահմանափակել՝ ֆիզիկական և տեղեկատվական ճնշումների միջոցով։ 2019 թվականին անհայտ անձինք հարձակվել են «Հայելի» մամուլի ակումբի գրասենյակի վրա՝ ջարդելով ապակիները և վնասելով գույքը։ Հարձակումը տեղի է ունեցել այն բանից հետո, երբ ակումբից սուր քննադատություններ էին հնչեցվել կառավարության հասցեին։

Թովմասյանը հեղինակել և վարել է մի շարք հեռուստատեսային հաղորդումներ։ 2008 թվականին առաջին անգամ հեռարձակվել է «Հայելու առաջ» հաղորդումը։ Այն ի սկզբանե մշակութային, ապա քաղաքական հաղորդում էր, որը մեծ ժողովրդականություն էր վայելում։ Հաղորդումը նախ հեռարձակվել է «Կենտրոն» հեռուստաընկերությամբ, ապա՝ «Արմնյուզ»-ով։ «Կենտրոն» հեռուստաընկերությունում հաղորդումը փակվեց գործող իշխանությունների ճնշումների հետևանքով, իսկ «Արմնյուզ»-ում փակվեց հեռուստաընկերության գործունեության դադարեցման հետ կապված 2020 թվականին։ 2016 թվականին հեռարձակվեց նաև «Հայելին Ձեր Տանը» հեռուստաշարը։ Այն հեռարձակվում էր «Կենտրոն» հեռուստաընկերությամբ մինչ 2018 թվականը։

## Ծանոթագրություն